b'\n_START_ARTICLE_\nAmbrosiansk kirkesang\n_START_PARAGRAPH_\nAmbrosiansk kirkesang, s\xc3\xa5ledes kaldt efter Ambrosius, havde fra 4. \xc3\xa5rhundrede stor udbredelse i den kristne kirke, indtil den efter 6.\xc2\xa0\xc3\xa5rhundrede blev afl\xc3\xb8st og efterh\xc3\xa5nden ved Romerkirkens indflydelse fortr\xc3\xa6ngt af den s\xc3\xa5kaldte "gregorianske kirkesang". Om selve den ambrosianske kirkesang, om dens af b\xc3\xa5de samtidige (Augustinus) og senere forfattere meget omtalte, underfulde egenskaber ved vi ikke noget bestemt, da intet deraf er os levnet. At den af biskop Ambrosius i Milano indf\xc3\xb8rte kirkesang har nydt en h\xc3\xb8j grad af popularitet, og at under hans f\xc3\xb8rerskab de f\xc3\xb8rste skridt er gjort i retning af enhed i kirkens musikalske ritus, m\xc3\xa5 anses for givet._NEWLINE_I \xc3\xb8vrigt m\xc3\xa5 vi med hensyn til sangens n\xc3\xa6rmere art og karakter n\xc3\xb8jes med hvad vi kan slutte efter de gamle forfatteres udsagn og andre omst\xc3\xa6ndigheder. Rimeligt er det, at Cantus Ambrosianus har haft sit udspring fra den orientalske kirke og haft en lignende ydre form som den antikke gr\xc3\xa6ske sang, at alts\xc3\xa5 melodien har v\xc3\xa6ret metrisk dannet efter ordene, st\xc3\xa5et i n\xc3\xb8je forbindelse med sprogaccenten. Fremdeles findes hos enkelte forfattere antydninger af, at der som en art forsiringer har v\xc3\xa6ret anvendt kromatiske intervaller i den dog uden tvivl ellers v\xc3\xa6sentlig diatonisk byggede melodi. Det er i disse to retninger, at den ambrosianske kirkesang vel har adskilt sig fra den senere, endnu brugelige "gregorianske"._NEWLINE_Almindeligvis bliver den ambrosianske sangs mere folkelige egenskaber, dens evne til at gribe og bev\xc3\xa6ge masserne, fremh\xc3\xa6vet; en forfatter fra 14. \xc3\xa5rhundrede, der endnu har h\xc3\xb8rt denne sang (Radulf af Tongern, d. 1403), kalder den h\xc3\xb8jtidelig og kraftig, den gregorianske derimod mere j\xc3\xa6vn, enkel og velordnet. Den holdt sig l\xc3\xa6nge i stor yndest, s\xc3\xa6rlig i Milano, hvor endnu fandtes spor af den i begyndelsen af 1900-tallet.'